მახლობელი კუნძულები
მახლობელი კუნძულები (ინგლ. Near Islands) — კუნძულთა ჯგუფი ალეუტის კუნძულების უკიდურეს დასავლეთ ნაწილში. კუნძულები მთიანია, სიმაღლე 953 მ-მდე. საერთო ფართობი 1143,8 კმ². დასახლებულია მხოლოდ კუნძულები ატუ და სიმია. ყველაზე დიდი კუნძულებია ატუ, აგატუ და კუნძულთა ჯგუფი სემიჩი, რომელშიც თავის მხრივ, გაერთიანებულია კუნძულები: ალაიდი, დაბალი და სიმია. კუნძულ სიმიიდან ჩრდილო-აღმოსავლეთით 30 კმ-ში გაწოლილია პატარა რიფი, რომელიც ინგენსტრემის კლდეების სახელწოდებით არის ცნობილი. 1867 წლიდან მახლობელი კუნძულები ეკუთვნის აშშ-ს, შედის ალასკის შტატის შემადგენლობაში. მახლობელი კუნძულები პირველია ალეუტის კუნძულების ჯგუფებიდან, რომელიც რუსმა მრეწველმა მიხეილ ნევოდჩიკოვმა აღმოაჩინა 1745 წელს.